1969 में एमए करने के लिए मैं इलाहाबाद आया. उस समय का इलाहाबाद हिंदी साहित्य का सबसे महत्वपूर्ण गढ़ था. हिंदी कथा साहित्य के बड़े नाम भैरव प्रसाद गुप्त, उपेंद्रनाथ अश्क, इला चंद जोशी, नरेश मेहता, मार्कंडेय, दूधनाथ, अमरकांत, शेखर जोशी, रवींद्र कालिया, ममता कालिया, शैलेश मटियानी और सतीश जमाली सक्रियता के चरम पर थे. कविता के दो बड़े नाम महादेवी वर्मा और सुमित्रा नंदन पंत अभी भी शहर में थे. इन सबके अलावा सत्य प्रकाश मिश्र, विजय देवनारायण साही, विपिन अग्रवाल, लक्ष्मीकांत वर्मा, विश्वंभर मानव जैसे रचनाकार भी थे. हिंदी के अलावा उर्दू के भी बड़े नाम जैसे फिराक गोरखपुरी, प्रोफेसर एहतेशाम हुसैन, अकील रिजवी और शम्सुर्रहमान फारुकी भी थे. उन दिनों का इलाहाबाद एक बहुत ही जीवंत और धड़कता हुआ शहर था. हम लोग छात्रावास में रहते थे और परिवेश नाम से एक साहित्यिक संस्था चलाते थे. हमारी गोष्ठियां छात्रावासों में होती थीं और ऊपर बताए गए लेखकों में से शायद ही कोई होगा जो हमारे कार्यक्रमों में शरीक न हुआ हो. उन दिनों पूरा शहर जैसे साहित्य जीता था. दिन-रात कॉफी हाउस, चाय खानों तथा हॉस्टलों में साहित्यिक बहसें हुआ करतीं थीं. किसी पत्रिका का नया अंक आता या कहीं कोई महत्वपूर्ण कहानी या कविता पढ़ी जाती, शहर भर में उसी की चर्चा होती.